open-index/open-wikipedia-markdown huggingface dataset:
Σχοστόκης

Ο ** Σχοστόκης** ήταν βασιλιάς των Οδρυσών της Θράκης .
## Βίος
Βασίλεψε περί το 350π.Χ. Είναι άγνωστα η διάρκεια και ο ακριβής χρόνος της βασιλείας του,  είναι γνωστός μόνο από τα χάλκινα νομίσματα που έκοψε. Τα νομίσματα αυτά στην μία όψη φέρουν παράσταση του Απόλλωνα στεφανωμένο και στην άλλη όψη ιππέα με την επιγραφή *ΣΚΟΣΤΟΚ*.
## Πηγές
*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.χ.*, Τυπογραφείο Αλευρόπουλου, Εν Αθήναις 1932, σελ. 59

Κατηγορία:Βασιλείς των Οδρυσών
Στρατόνικος

Το λήμμα **Στρατόνικος** μπορεί να αναφέρεται σε κάποιο από τα παρακάτω πρόσωπα:

* Στρατόνικος (μουσικός), διακεκριμένος μουσικός από την Αθήνα, σύγχρονος του Αλεξάνδρου του Μέγα.
* Στρατόνικος (ιατρός), με καταγωγή από την Πέργαμο, μαθητής του Σαβίνου.
* Στράτων ο Αλεξανδρεύς (παλαιστής), αρχαίος Έλληνας ολυμπιονίκης του 1ου αιώνα π.Χ. από την Αλεξάνδρεια, γνωστός επίσης και ως Στρατόνικος
* Στρατόνικος (γλύπτης), γλύπτης και αργυροχόος, που εργάστηκε στην κατασκευή του Βωμού της Περγάμου.
* Στρατόνικος (άγιος), μάρτυρας που τιμάται από την Ορθόδοξη Εκκλησία.
Άγιοι Θεόδωροι (αποσαφήνιση)

Με το όνομα **Άγιοι Θεόδωροι** αναφέρονται διάφοροι άγιοι της εκκλησίας: δες Άγιος Θεόδωρος και :Κατηγορία:Άγιοι Θεόδωροι και Θεοδώρες.

Η ονομασία μπορεί να αναφέρεται και σε οποιοδήποτε από τα παρακάτω.

## Οικισμοί
* Άγιοι Θεόδωροι Γρεβενών
* Άγιοι Θεόδωροι Ηλείας
* Άγιοι Θεόδωροι Ηρακλείου
* Άγιοι Θεόδωροι Κεχρινιάς Αιτωλοακαρνανίας
* Άγιοι Θεόδωροι Κοζάνης
* Άγιοι Θεόδωροι Κορινθίας
* Άγιοι Θεόδωροι Μαγνησίας
* Άγιοι Θεόδωροι Μεθάνων
* Άγιοι Θεόδωροι Μεσσηνίας
* Άγιοι Θεόδωροι Ροδόπης
* Άγιοι Θεόδωροι Σάμου
* Άγιοι Θεόδωροι Σειρών Αχαΐας
* Άγιοι Θεόδωροι Σκλαβοπούλας Χανίων
* Άγιοι Θεόδωροι Τρικάλων
* Άγιοι Θεόδωροι Φιλίων Αχαΐας
* Άγιοι Θεόδωροι Χαλκιδικής
* Άγιοι Θεόδωροι Χαλκιοπούλων Αιτωλοακαρνανίας

## Γεωγραφικά στοιχεία

### Ακρωτήρια

* Άγιοι Θεόδωροι, ακρωτήριο της Καρπάθου
* Άγιοι Θεόδωροι, ακρωτήριο της Κεφαλλονιάς
* Άγιοι Θεόδωροι, ακρωτήριο στον Σαρωνικό

### Νησίδες

* Άγιοι Θεόδωροι Αγίας Μαρίνας Χανίων
* Άγιοι Θεόδωροι, βραχονησίδα στα Δωδεκάνησα

### Άλλα

* Άγιοι Θεόδωροι, κορυφή του όρους Φαλακρό

## Θρησκευτικά κτίσματα

### Μονές

* Άγιοι Θεόδωροι Αρκαδίας
* Άγιοι Θεόδωροι Αχαΐας

### Ναοί

* Άγιοι Θεόδωροι Κλαυθμώνος (Αθήνα)
* Άγιοι Θεόδωροι (Σέρρες)

Κατηγορία:Αποσαφηνίσεις ελληνικών τοπωνυμίων
Α.Ο. Θησέας Ζωγράφου

Ο **Αθλητικός Όμιλος Θησέας Ζωγράφου** είναι ελληνικό αθλητικό σωματείο με έδρα τον δήμο Ζωγράφου Αττικής. Με επίσημο έτος ίδρυσης το 1994, αποτελεί ένα από τα πιο δραστήρια σωματεία ποδηλασίας στην Ελλάδα, με επιτυχίες τόσο εντός συνόρων όσο και στο εξωτερικό.  Εκτός από την ποδηλασία, ο όμιλος καλλιεργεί το άθλημα του τριάθλου, ενώ παλαιότερα (για 3 περίπου χρόνια) λειτούργησε και τμήμα αντιπτέρισης.

Η ομάδα ποδηλασίας των ανδρών αναδείχθηκε πρωταθλήτρια Ελλάδος τα έτη 2009 και 2008 στην Ομαδική Καταδίωξη Πίστας.  Είναι επίσης, πρωταθλήτρια Ελλάδος στην ομαδική χρονομέτρηση ποδηλασίας δρόμου, το 2008.  8 ποδηλάτες του σωματείου είναι μέλη της επαγγελματικής ποδηλατικής ομάδας Team Worldofbike.Gr

Εκτός από την ανδρική ομάδα, το σωματείο διατηρεί αξιόλογη ομάδα γυναικών, ομάδες εφήβων, παίδων και παμπαίδων και ακαδημία προετοιμασίας για νεαρούς ποδηλάτες 8-12 ετών.

Θησεας Ζωγραφου
Θησεας Ζωγραφου
Θησεας Ζωγραφου
Θησεας Ζωγραφου
Κατηγορία:Δήμος Ζωγράφου
MATLAB

Το **MATLAB** (**Matrix Laboratory**) είναι ένα περιβάλλον αριθμητικής υπολογιστικής και μια γλώσσα προγραμματισμού βασισμένη σε πολλά προγραμματιστικά παραδείγματα. Αποθηκεύει και κάνει τις πράξεις με βάση την άλγεβρα πινάκων.

Χρησιμοποιείται κατά κύριο λόγο για την επίλυση μαθηματικών προβλημάτων, ωστόσο είναι πολύ "ισχυρό" εργαλείο και μπορεί να χρησιμοποιηθεί και για γενικό προγραμματισμό καθώς περιέχει εντολές από την C++ όπως την while, την switch και την if. Στον τομέα των γραφικών όσον αφορά τον μαθηματικό κλάδο μπορεί να υλοποιήσει συναρτήσεις πραγματικές, μιγαδικές, συναρτήσεις δύο μεταβλητών και άλλες. Όσον αφορά τον στατιστικό κλάδο μπορεί να υλοποιήσει ιστογράμματα, τομεογράμματα, ραβδοδιαγράμματα, εμβαδογράμματα και άλλα.

Από το 2020, η MATLAB έχει περισσότερους από 4 εκατομμύρια χρήστες παγκοσμίως. Οι χρήστες της MATLAB προέρχονται από διάφορα υπόβαθρα όπως μηχανικής, επιστήμων και οικονομικών.

## Ιστορία
Το MATLAB αναπτύχθηκε αρχικά από τον μαθηματικό και προγραμματιστή Cleve Moler. Η αρχική ιδέα συνελήφθη στην διδακτορική του διατριβή κατά τη δεκαετία του 1960. Όταν αργότερα έγινε καθηγητής στο Πανεπιστήμιο του Νέου Μεξικό, άρχισε την ανάπτυξη του λογισμικού γράφοντας κώδικα για το κομμάτι της γραμμικής άλγεβρας, περί το 1967, σε συνεργασία με τον πρώην επιβλέπων του διδακτορικού του, George Forsythe. Σε δεύτερο χρόνο, προστέθηκε και η δυνατότητα επίλυσης γραμμικών εξισώσεων το 1971.

Πριν την έκδοση 1.0, η MATLAB δεν ήταν γλώσσα προγραμματισμού, αλλά ουσιαστικά μία αριθμομηχανή που εκτελούσε πράξεις πινάκων. Δεν υπήρχαν προγράμματα, toolboxes ή γραφικά.

Η πρώτη έκδοση του MATLAB ολοκληρώθηκε στα τέλη της δεκαετίας του 1970. Το λογισμικό κοινοποιήθηκε για πρώτη φορά στο ευρύ κοινό, τον Φεβρουάριο του 1979 Naval Postgraduate School της Καλιφόρνια. Οι αρχικές εκδόσεις ήταν απλοί υπολογιστές πινάκων με 71 διαθέσιμες συναρτήσεις, ενώ το λογισμικό προσφερόταν δωρεάν στα πανεπιστήμια. Ο Moler άφηνε αντίγραφά του σε όσα εκπαιδευτικά ιδρύματα επισκεπτόταν και έτσι το MATLAB κατέστη δημοφιλές στα μαθηματικά τμήματα.

## Εκδόσεις

Ο αριθμός (ή ο αριθμός έκδοσης) είναι η έκδοση που έχει δημοσιευτεί βάση του προγράμματος Διαχειριστή Άδειας Ταυτόχρονης Χρήσης FLEXlm.

Για μια εκτενή λίστα των αλλαγών/ανανεώσεων τόσο της MATLAB όσο και των επίσημων λογισμικών εργαλείων, συμβουλευτείτε τις σημειώσεις των εκδόσεων της MATLAB.

## Παραπομπές


## Εξωτερικοί σύνδεσμοι

* Sargiotis,D. (2025).  MATLAB for Civil Engineers: From Basics to Advanced Applications. ISBN978-3-031-84672-4. https://doi.org/10.1007/978-3-031-84673-1
* Εισαγωγή στην Matlab του Γ. Γεωργίου και του Χ. Ξενοφώντος.
* Ιστοσελίδα για μεταφόρτωση της δοκιμαστικής έκδοσης του Matlab 

Κατηγορία:Λογισμικό μαθηματικών
Κατηγορία:Γραμμική άλγεβρα
Κατηγορία:Γλώσσες προγραμματισμού
(528219) 2008 KV42

**2008 KV<sub>42</sub>** 


Ανακάλυψη

Ανακαλύφθηκε από Brett J. Gladman, John J. Kavelaars, Jean-Marc Petit

Ανακαλύφθηκε στις 31 Μαΐου 2008 

Χαρακτηριστικά τροχιάς 

Αφήλιο 62,456 AU

Περιήλιο 21,169 AU

Ημιάξονας τροχιάς 41,812 AU

Εκκεντρότητα 0,494 

Περίοδος περιφοράς 270,4 χρόνια

Κλίση 103,42° ως προς την Εκλειπτική 

Μήκος του ανερχόμενου σημείου 260,494° 

Όρισμα του περιηλίου 132,66° 

Φυσικά Χαρακτηριστικά

 Διάμετρος  76 km 

Απόλυτο μέγεθος 8,8 




To **2008 KV<sub>42</sub>** είναι ένα μικρό αντικείμενο διασκορπισμένου δίσκου, το οποίο περιφέρεται γύρω από τον Ήλιο με κλίση προς την εκλειπτική 103 μοίρες. Έχει το παρατσούκλι Drac (Δράκουλας). Πιστεύεται ότι η ανακάλυψη αντικειμένων με τέτοιες παράξενες τροχιές μπορούν να βοηθήσουν στην κατανόηση της εξέλιξης του ηλιακού συστήματος.

Το 2008 KV42 μπορεί να ανήκει σε μία καινούργια κατηγορία σωμάτων, από τα οποία μόνο άλλο ένα έχει βρεθεί, το (127546) 2002 XU93, το οποίο έχει κλίση προς την εκλειπτική 77 μοίρες.

## Παραπομπές


## Εξωτερικοί σύνδεσμοι
* ''International Team of Astronomers Finds Missing Link'', National Research Council Canada, September 4, 2008
* MPEC 2008-O02
* Orbital simulation from JPL (Java) / Ephemeris
* Retrograde Orbit of 2008 KV42 (Universe Sandbox)

Κατηγορία:Μεταποσειδώνια αντικείμενα
Κατηγορία:Κένταυροι (Αστρονομία)
Κατηγορία:Δαμοκλοειδείς αστεροειδείς
Λάζαρος Αγαδάκος

Ο ** Λάζαρος Αγαδάκος ** (1 Ιανουαρίου 1980) είναι Έλληνας επαγγελματίας καλαθοσφαιριστής. Διαθέτοντας ύψος 2,08 μέτρα αγωνίζεται στη θέση του Center.

## Στο Πρωτάθλημα
Ο Αγαδάκος αναδείχθηκε στην ομάδα του Π. Φαλήρου, στην οποία έπαιξε τη σεζόν 1998-99. Στη συνέχεια αγωνίστηκε στον Πανιώνιο για τέσσερις σεζόν. Το 2003-04 έπαιξε στο Μαρούσι και μετά πήγε για δύο περιόδους στον Ολυμπιακό, με τον οποίο αγωνίστηκε στην Ευρωλίγκα. Το 2006-07 ήταν στον ΠΑΟΚ και στη συνέχεια για δύο σεζόν στον Άρη Θεσσαλονίκης, με τον οποίο το 2007-08 αγωνίστηκε ξανά στην Ευρωλίγκα.

Τον Αύγουστο του 2009, ενώ συζητούσε την επιστροφή του στον Πανιώνιο, είχε ένα σοβαρό τροχαίο ατύχημα με τη μηχανή του στο οποίο τραυματίστηκε και αναγκαστικά έμεινε εκτός αγώνων τη σεζόν 2009-10. Υπολογίζεται πως θα επιστρέψει στα παρκέ το Μάρτιο του 2010.

## Στις εθνικές ομάδες
 
Ο Αγαδάκος υπήρξε βασικό στέλεχος στις εθνικές ομάδες παίδων και εφήβων, στις οποίες σε 70 αγώνες συνολικά από το 1995 ως το 1999, κατακτώντας το χάλκινο μετάλλιο τόσο στο Ευρωπαϊκό πρωτάθλημα παίδων το 1995 όσο και στο Ευρωπαϊκό εφήβων το 1998. Έλαβε μέρος επίσης στην τελική φάση του Παγκόσμιου Εφήβων το 1999 στην Πορτογαλία. Ήταν από τους βασικούς σέντερ των ομάδας. Την κορυφαία επίδοση με 13 πόντους πέτυχε σε φιλικό αγώνα επί της Ισπανίας στις 21 Ιουνίου 1998. 

Παρά την σημαντική παρουσία του στις μικρές εθνικές δεν κλήθηκε ποτέ στην Εθνική Ανδρών.

## Ομάδες

## Παραπομπές


## Εξωτερικοί σύνδεσμοι
* 
* 



Κατηγορία:Έλληνες καλαθοσφαιριστές
Κατηγορία:Καλαθοσφαιριστές Εθνικής Ελλάδας Κ20
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Εθνικής Ελλάδας Κ18
Κατηγορία:Καλαθοσφαιριστές Εθνικής Ελλάδας Κ16
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Αμαρουσίου
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Ικάρου Καλλιθέας
Κατηγορία:Σέντερ
Οικογένεια Μοροζίνι

Ο **Οίκος των Μοροζίνι** ήταν μία από τις σημαντικότερες μεσαιωνικές οικογένειες ευγενών της Βενετίας μέλη της οποίας αναδείχθηκαν κατά τον 12ο μέχρι τον 17ο αιώνα διακεκριμένες προσωπικότητες όπως Δόγηδες, κληρικοί, λόγιοι, στρατηγοί, ναυμάχοι, αρμοστές Κρήτης, κ.ά.

Σημειώνεται ότι το αρχικό όνομα της οικογένειας αυτής φέρεται να ήταν "Μαουροτσένο", ή "Μαουροτζένε", ή "Μαουροτσένι", θεωρούμενο ουγγρικής προέλευσης (;), που όμως στην ελληνική γλώσσα σημαίνει «Μαυρογένης», χωρίς ιδιαίτερη παραφθορά, που μάλλον υπέστη επήρεια από την ιταλική γλώσσα μεταβαλλόμενο σε «**Μοροζίνι**».
 
Επιφανέστερα μέλη του Οίκου των Μοροζίνι κατά χρονολογική σειρά ήταν οι:
* Ντομένικο Μοροζίνι (Δόγης Βενετίας 1148-1156)
* Τομάζο Μοροζίνι  (Λατίνος Πατριάρχης Κωνσταντινουπόλεως)
* Μαρίνο Μοροζίνι (Δόγης Βενετίας 1249-1252)
* Άντζελο Μοροζίνι, (Αρμοστής Κρήτης 1255-1259)
* Μαρίνο Μοροζίνι (αρμοστής), (Αρμοστής Κρήτης 1274-1276)
* Νικκολό Μοροζίνι, (Βάιλος Ευβοίας)
* Αλμπερτίνο Μοροζίνι, (Αρμοστής Κρήτης 1290-1293)
* Μάρκο Μοροζίνι, (Αρμοστής Κρήτης 1329-1331)
* Αντρέα Μοροζίνι, Στρατηγός.
* Μάρκο Μοροζίνι Β΄, (Αρμοστής Κρήτης 1352-1355)
* Γκοντφρέντο Μοροζίνι, (διάδοχος Αρμοστής του προηγουμένου).
* Πιέτρο Μοροζίνι, (Αρμοστής Κρήτης 1364-1367)
* Λεονάρντο Μοροζίνι (προδότης)
* Φραντσέσκο Α΄ Μοροζίνι (αρμοστής) (Αρμοστής Κρήτης 11371-1378)
* Νικκολό Μοροζίνι (άρχων), Άρχοντας της Βενετίας
* Λουντοβίκο Μοροζίνι (Αρμοστής Κρήτης 1407-1409)
* Ετζίντο Μοροζίνι (Αρμοστής Κρήτης 1417-1418)
* Πάολο Μοροζίνι (Δόγης Βενετίας)
* Τζερόνιμο Μοροζίνι, υπερασπιστής της Κωνσταντινούπολης
* Τζιοβάννι Α΄ Μοροζίνι (Αρμοστής Κρήτης 1502-1503)
* Αντόνιο Μοροζίνι (Αρμοστής Κρήτης 1519-1530)
* Αντρέα Μοροζίνι (λόγιος), ιστορικός
* Φραντσέσκο Β΄ Μοροζίνι (αρμοστής), (Αρμοστής Κρήτης 1612-1614)
* Ντονάτο Μοροζίνι (Αρμοστής Κρήτης 1617-1619).
* Τζερόνιμο Μοροζίνι (ναύαρχος)
* Τομάζο Μοροζίνι (στόλαρχος) 
* Τζόρτζιο Μοροζίνι, (ναύαρχος).
* Ντανιέλε Μοροζίνι (κυβερνήτης γαλέρας).
* Μπερνάρντο Μοροζίνι (Αρμοστής Κρήτης 1644-1646)
* Τζουζέππε Μοροζίνι (Αρμοστής Κρήτης 1650-1653)
* Φραντσέσκο Μοροζίνι Στόλαρχος και Δόγης, απελευθερωτής της Πελοποννήσου.

## Δείτε επίσης
*Οικογένεια Μαυρογένη

## Πηγές
*"Νεώτερον Εγκυκλοπαιδικόν Λεξικόν Ηλίου" τομ.13ος, σελ.779-780.

Κατηγορία:Οίκος των Μοροζίνι
Ζορία Λουχάνσκ

Η **Ζοριά Λουχάνσκ** (ουκρανικά: Зоря Луганськ, ) είναι ουκρανικός ποδοσφαιρικός σύλλογος. Ο σύγχρονος σύλλογος δημιουργήθηκε στις 10 Απριλίου του 1964, έπειτα από απόφαση της Ποδοσφαιρικής Ομοσπονδίας της Σοβιετικής Ένωσης για συγχώνευση του αθλητικού σωματείου του Εργοστασίου της Οκτωβριανής Επανάστασης (Λουχανσκτεπλόβοζ) «Ζοριά» και του περιφερειακού παραρτήματος της αθλητικής κοινωνίας «Τρουντόβιε Ρεζέρβι» στο Λουχάνσκ. Σήμερα, ο σύγχρονος σύλλογος θεωρεί την ομάδα του εργοστασίου ως προκάτοχό του. Στο παρελθόν, ο σύλλογος ήταν γνωστός ως *Ζοριά Βοροσίλοφγκραντ* και *Ζορία-ΜΑΛΣ*.

Η ομάδα αγωνίζεται από το 2006-2007 στην Πρέμιερ-Λίχα ενώ ανήκει μεσα στις 20 ομάδες που συμμετείχαν στο πρωτάθλημα την χρονιά 1992 επίσημη πρώτη του πρωταθλήματος. Η μεγαλύτερη επιτυχία της ομάδας ήταν η κατάκτηση του Πρωταθλήματος Σοβιετικής Ένωσης το 1972. Η φυσική έδρα της Ζοριά είναι το Λουχάνσκ (παλαιότερα γνωστό ως Βοροσίλοφγκραντ). Ωστόσο, λόγω του πολέμου στην ανατολική Ουκρανία, η ομάδα μετέφερε την έδρα της στη Σλάβουτιτς-Αρένα στο Ζαπορόζιε.

## Γήπεδο
Ο σύλλογος την πρώτη φορά μετεγκαταστάθηκε, ενώ τη δεύτερη φορά χρησιμοποίησε προσωρινή έδρα.

* 1923-1951 (Στάδιο Λένιν)
* 1951-2014 (Στάδιο Άβανχαρντ)
* 2014-τώρα Σλάβουτιτς-Αρένα

## Διακρίσεις
* **[[Πρωτάθλημα ποδοσφαίρου ΕΣΣΔ|Πρωτάθλημα Σοβιετικής Ένωσης]]**
** Πρωταθλήτρια (1): 1972

* **2η κατηγορία Ουκρανίας**
** Πρωταθλήτρια (1): 2005-06

* **3η κατηγορία Ουκρανίας**
** Πρωταθλήτρια (1): 2002-03

## Πορεία στο Πρωτάθλημα Ουκρανίας

## Διακεκριμένοι ποδοσφαιριστές

*  Τίμερλαν Χουσεϊνοβ
*  Γιοζεφ Σάμπο
*  Βλαντιμίρ Ονιτσένκο

## Παραπομπές


## Εξωτερικοί σύνδεσμοι
* 

Κατηγορία:Ιδρύσεις αθλητικών συλλόγων το 1923
Κατηγορία:Ποδοσφαιρικές ομάδες Ουκρανίας
Κατηγορία:Ιδρύσεις ποδοσφαιρικών ομάδων το 1923
Κερσίβαυλος

Ο ** Κερσίβαυλος** ήταν βασιλιάς των Οδρυσών και της Θράκης, γύρω στα 300 π.Χ..

## Βίος
Είναι γνωστός από τα νομίσματα που έκοψε, ήταν ίδια με τα Μακεδονικά κι έφεραν επιγραφή *ΒΑΣΙΛΕΩΣ ΚΕΡΣΙΒΑΥΛΟΥ* . Την εποχή που βασίλεψε το κράτος των Οδρυσών ήταν υποτελές στον Λυσίμαχο. Την ίδια εποχή στην Θράκη έφτασαν Γαλάτες που ανήκαν στον μεγάλο στρατό του Βρέννου που μετά την ήττα τους στους Δελφούς κατέφυγαν στην Θράκη. Εκεί ο Βρέννος επιτέθηκε κατά των Παιόνων και ο Κερέθριος κατά των Οδρύσων καταφέρνοντας να καταλάβει πολλά εδάφη δημιουργώντας ανεξάρτητο βασίλειο.

## Πηγές
* Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.Χ.*, Τυπογραφείο Αλευρόπουλου, Εν Αθήναις 1932, σελ. 62

Κατηγορία:Βασιλείς των Οδρυσών
Βύζης ο Θραξ

Ο **Βύζης** ήταν βασιλιάς των Οδρυσών και της Θράκης, στα μέσα του δευτέρου π.Χ. αιώνα.
## Βιοφραφία
Ο Βύζης ηγεμόνευσε μετά τον Τήρη Δ' και την περίοδο που στην Μακεδονία εμφανίστηκε ο Ανδρίσκος ή Ψευδοφίλιππος, ο οποίος επαναστάτησε εναντίον των Ρωμαίων σημειώνοντας  αρχικά νίκες και καταλαμβάνοντας εδάφη. Το 148 π.Χ. όταν ο Ανδρίσκος κατέφυγε στην Θράκη αναφέρεται ότι ο Βύζης τον συνέλαβε και τον παρέδωσε στους Ρωμαίους.

## Πηγές
*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.Χ.*, Τυπογραφείο Αλευρόπουλου, Εν Αθήναις 1932, σελ. 69
*Αχιλλέας Σαμοθράκης, Θρακικό λεξικό Λήμα Βύζης

Κατηγορία:Βασιλείς των Οδρυσών
Διήγυλις

Ο **Διήγυλις** ήταν βασιλιάς των Οδρυσών και της Θράκης, 135-140 π.Χ. 
## Βίος
Ήταν διάδοχος του Κότυος Β' και αναφέρεται ότι ηγεμόνευσε με μεγάλη βαρβαρότητα τους υπηκόους του και τους αντιμετώπιζε σαν αιχμάλωτους πολέμου και ανδράποδα. Κατέλαβε την Λυσιμάχεια, που ανήκε στον Άτταλο, την έκαψε και έσφαξε όλους τους κατοίκους της σε αντίθεση με τον Άτταλο που φερόταν καλά στους αιχμαλώτους. Ήταν συγγενής με τον βασιλιά της Βιθυνίας  Προυσία και του έστειλε και στρατιωτική βοήθεια 500 Θράκες. Ο Ευμένης γιος του Αττάλου εισέβαλε στην Θράκη και κατάφερε να υποτάξει τον Διήγυλι. 

Τον διαδέχτηκε ο γιος του Ζιβέλμιος .

## Πηγές
* [...] [33,16]    Ὅτι Διήγυλις ὁ τῶν Θρᾳκῶν βασιλεὺς παραλαβὼν τὴν 
:βασιλείαν, καὶ παραδόξως αὐτῷ τῶν ἀγαθῶν ἐπιρρεόντων, 
:οὐκέτι τῶν ὑποτεταγμένων ὡς φίλων καὶ συμμάχων ἦρχεν, 
:ἀλλ' ὡς ἀργυρωνήτων ἀνδραπόδων ἢ πολεμίων αἰχμαλώτων 
:ὠμῶς ἐδέσποζεν. πολλοὺς μὲν γὰρ καλοὺς καὶ ἀγαθοὺς 
:ἄνδρας Θρᾳκῶν ἀνεῖλε μετ' αἰκίας, οὐκ ὀλίγους δὲ ὕβριζεν 
:καὶ ταῖς ἐσχάταις παροινίαις περιέβαλλεν. οὐ γὰρ ἦν οὐ 
:γυναικὸς οὐ παιδὸς αὐτῷ κάλλος ἄθικτον, οὐ κατασκευὴ 
:κτημάτων πολυτελὴς ἀναφαίρετος, ἀλλὰ πᾶσαν τὴν ὑφ' 
:ἑαυτὸν δυναστείαν ἐπλήρου παρανομίας. ἐπόρθει δὲ καὶ τῶν 
:Ἑλληνίδων πόλεων τὰς πλησιοχώρους καὶ τῶν ἁλισκομένων 
:οὓς μὲν ὕβριζεν, οὓς δὲ δειναῖς καὶ παρηλλαγμέναις αἰκίαις 
:ἐτιμωρεῖτο. κυριεύσας δὲ ὁ αὐτὸς πόλεως Λυσιμαχείας, 
:τεταγμένης ὑπὸ τὸν Ἄτταλον, τὴν μὲν πόλιν ἐνέπρησεν, τῶν 
:δὲ αἰχμαλώτων ἐπιλέξας τοὺς ἀξιολογωτάτους ἰδίαις καὶ 
:παρηλλαγμέναις κατ' αὐτῶν ἐχρήσατο τιμωρίαις.[...] 
Διόδωρος Σικελιώτης

Κατηγορία:Βασιλείς των Οδρυσών
ΧΓΚ Ελσίνκι

Η **ΧΓΚ Ελσίνκι** (φινλανδικά: *HJK Helsingfors / Helsingin Jalkapalloklubi*) είναι ένας φινλανδικός ποδοσφαιρικός σύλλογος ο οποίος εδρεύει στο Ελσίνκι. Θεωρείται η πιο επιτυχημένη ομάδα στη Φινλανδία, αφού έχει κατακτήσει συνολικά 33 Πρωτάθληματα.

## Ιστορία

Η ομάδα δημιουργήθηκε από τον Φρέτρικ Βάτχεν το 1907. Είναι η μοναδική ομάδα από τη Φινλανδία που κατάφερε να παίξει στους ομίλους του Τσάμπιονς Λιγκ και συγκεκριμένα την περίοδο 1998-1999, αφότου πέρασε δύο προκριματικούς γύρους, όπου τελικά και συγκέντρωσε 5 βαθμούς, τερματίζοντας όμως στην τελευταία θέση.

Ο σύλλογος, εκτός από το τμήμα ποδοσφαίρου, στο παρελθόν διέθετε τμήματα μπάντυ και χόκεϊ επί πάγου αλλά το 1972 το τμήμα χόκεϊ διαχωρίστηκε και δημιουργήθηκε ξανά σαν ανεξάρτητο τμήμα.

## Διακεκριμένοι ποδοσφαιριστές

## Άλλα τμήματα

### Τμήμα Ποδοσφαίρου Κλούμπι-04
Η Κλούμπι-04 αποτελεί την αναπληρωματική ομάδα της ΧΓΚ Ελσίνκι.

### Τμήμα Ποδοσφαίρου Γυναικών
Το γυναικείο ποδοσφαιρικό τμήμα της ΧΓΚ Ελσίνκι ιδρύθηκε το 1971. Η ομάδα έχει κατακτήσει 22 πρωταθλήματα Φινλανδίας.
## Ευρωπαϊκή πορεία
### Συνοπτικά

## Τίτλοι-διακρίσεις
### Ποδόσφαιρο
*Πρωτάθλημα Φινλανδίας
**Πρωταθλήτρια (33): 1911, 1912, 1917, 1918, 1919, 1923, 1925, 1936, 1938, 1964, 1973, 1978, 1981, 1985, 1987, 1988, 1990, 1992, 1997, 2002, 2003, 2009, 2010, 2011, 2012, 2013, 2014, 2017, 2018, 2020, 2021, 2022, 2023
**Φιναλίστ (14): 1921, 1933, 1937, 1939, 1956, 1965, 1966, 1982, 1983, 1999, 2001, 2005, 2006, 2016, 
*Κύπελλο Φινλανδίας
**Κυπελλούχος (15): 1966, 1981, 1984, 1993, 1996, 1998, 2000, 2003, 2006, 2008, 2011, 2014, 2016-17, 2020, 2025
**Φιναλίστ (7): 1975, 1985, 1990, 1994, 2010, 2017-18, 2021 
*Λιγκ Κάπ Φινλανδίας
**Νικήτρια (6): 1994, 1996, 1997, 1998, 2015, 2023
**Φιναλίστ (3): 1995, 2009, 2012
*Πρωτάθλημα Φινλανδίας (Γυναικών)
**Πρωταθλήτρια (22): 1971, 1972, 1973, 1974, 1975, 1979, 1980, 1981, 1984, 1986, 1987, 1988, 1991. 1992, 1995, 1996, 1997, 1998, 1999, 2000, 2001, 2005

### Χόκεϊ επί πάγου
*Πρωτάθλημα Φινλανδίας
**Πρωταθλήτρια (3): 1929, 1932, 1935
*Κύπελλο Φινλανδίας
**Κυπελλούχος (1): 1970

### Μπάντυ
*Πρωτάθλημα Φινλανδίας
**Πρωταθλήτρια (5): 1921, 1923, 1924, 1928, 1937

## Παραπομπές


## Εξωτερικοί σύνδεσμοι

*


Κατηγορία:Αθλητικοί σύλλογοι Φινλανδίας
Κατηγορία:Ελσίνκι
Κατηγορία:Ιδρύσεις αθλητικών συλλόγων το 1907
Κατηγορία:Ιδρύσεις ποδοσφαιρικών ομάδων το 1907
Κατηγορία:Ποδοσφαιρικές ομάδες Φινλανδίας
Ζιβέλμιος

Ο **Ζιβέλμιος** ήταν βασιλιάς των Οδρυσών και της Θράκης , 139 - 134 π.Χ.
## Βίος
Ήταν γιος του Διήγυλι και βασίλεψε με μεγαλύτερη ωμότητα και σκληρότητα από τον πατέρα του. Αν κάποιος πολίτης έκρινε ότι έκανε παρανομία ή λάθος τιμωρούσε όλη την πόλη, για ασήμαντη αφορμή διαμέλιζε σταύρωνε ή έκαιγε πολίτες. Έσφαζε παιδιά μπροστά στους γονείς τους, μετά τα κομμάτιαζε και, αφού τα μαγείρευε, υποχρέωνε τους συγγενείς να τα φάνε. Τέλος οι Θράκες επαναστάτησαν, τον συνέλαβαν και τον σκότωσαν.

## Παραπομπές


## Πηγές
[...] [34-35,32] Ὅτι ὁ τοῦ Διηγύλιος υἱὸς Ζιβέλμιος, ἐζη λωκὼς τὰς τοῦ πατρὸς μιαιφονίας, μνησικακῶν δὲ ὑπὲρ τῶν εἰς Διήγυλιν τοῖς Θρᾳξὶ πραχθέντων, ἐπὶ τοσοῦτον προῆλθεν ὠμότητος καὶ παρανομίας ὥστε τοὺς προσκόψαντας πανοικίους τιμωρεῖσθαι. Ἐπὶ γὰρ ταῖς τυχούσαις αἰτίαις τοὺς μὲν διεμέλιζε, τοὺς δὲ ἀνεσταύρου, τοὺς δὲ καὶ ζῶντας ἐνεπύριζε. Γονέων δὲ ἐν ὄμμασι καὶ κόλποις ἐγκατέσφαζε τέκνα, καὶ κρεανομῶν τὰ σώματα παρετίθει τοῖς συγγενεστάτοις, ἀνανεούμενος τὰς παλαιὰς ἐκείνας Τηρέως ἢ Θυέστου θοινάς. Οἱ δὲ Θρᾶᾶκες συλλαβόντες τὸν Ζισέλμιον, τὸ μὲν καθ' ἓν αὐτὸν ἀντιδιατιθέναι σχεδὸν ἀδύνατον ὑπῆρχε· πῶς γὰρ ἐνδεχόμενον ἦν ἓν σῶμα τὴν εἰς ὅλον ἔθνος παρανομίαν γενομένην ἀναδέξασθαι; ὅμως δ' ἐκ τῶν ἐνδεχομένων ἐφιλοτιμήθησαν πᾶσαν ὕβριν καὶ τιμωρίαν προσαγαγεῖν τῷ σώματι [...] Διόδωρος Σικελιώτης

Κατηγορία:Βασιλείς των Οδρυσών
Μόστις

Ο **Μόστις** ήταν βασιλιάς των Οδρυσών της Θράκης .
## Βίος
Ηγεμονευσε στα τέλη του 2ου αιώνα π.Χ και είναι γνωστός από τα αργυρά τετράδραχμα που έκοψε. Τα νομίσματα αυτά στην μία όψη είχαν προσωπογραφία του και στην άλλη επιγραφή *ΒΑΣΙΛΕΩΣ ΜΟΣΤΙΔΟΣ* ή το όνομα του άρχοντος *ΕΠΙΣΑΔΑΛΟΥ* . Έκοψε και χάλκινα νομίσματα με την κεφαλή του Απόλλωνα στην μία όψη και στην άλλη ιππέα. 

## Πηγές
*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.χ.*, Τυπογραφείο Αλευρόπουλου, Εν Αθήναις 1932, σελ. 70

Κατηγορία:Βασιλείς των Οδρυσών
Διξατελμεύς

Ο **Διξατελμεύς** ήταν βασιλιάς των Οδρυσών της Θράκης .
## Βίος
Βασίλεψε τον 1ο αιώνα π.Χ άγνωστο ακριβώς πότε. Μετά τον θάνατο του Ζιβέλμιου το βασίλειο τον Οδρύσων περιέπεσε σε παρακμή και τα εδάφη του μειώνονταν συνεχώς από εισβολές άλλων φυλών του βορά. Στην διαδοχή εμφανίστηκαν πολλοί ασήμαντοι βασιλείς με μικρή διάρκεια βασιλείας. Ο Διξατελμέυς έκοψε χάλκινα νομίσματα που στην μία όψη έφεραν κεφαλή του Απόλλωνα και στην άλλη αγγείο με την επιγραφή *ΒΑΣΙΛΕΩΣ ΔΙΞΑΤΕΛΜΕΩΣ*.
## Πηγές
*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.χ.*, Τυπογραφείο Αλευρόπουλου, Εν Αθήναις 1932, σελ. 71
*Αχιλλέας Σαμοθράκης, Θρακικό λεξικό Λήμμα Διξατελμεύς
Κατηγορία:Βασιλείς των Οδρυσών
Κόσων

Ο **Κόσων** ήταν βασιλιάς των Οδρυσών και της Θράκης. 
## Βίος
Βασίλεψε γύρω στο 42π.Χ και είναι γνωστός από τα νομίσματα που έκοψε. Έκοψε αργυρά νομίσματα και χρυσούς στατήρες που στην μία όψη έχουν τρεις άνδρες ο Ρωμαίος ύπατος Βρούτος ανάμεσα σε δύο ραβδούχους και την επιγραφή *ΚΟΣΩΝ*, στην άλλη όψη φέρουν αετό που κρατά στεφάνι. Μερικοί σύγχρονοι ερευνητές τον κατατάσσουν βασιλιά των Γετών ή των Δακών λόγω του ότι βρέθηκαν μεγάλες ποσότητες νομισμάτων του στην σημερινή Τρανσυλβανία της Ρουμανίας. 

## Πηγές
* Κωνσταντίνος Κουρτίδης: *Ιστορία της Θράκης από των αρχαιοτάτων χρόνων μέχρι του 54 μ.Χ.*, Τυπογραφείο Αλευρόπουλου, Εν Αθήναις 1932, σελ. 71-72

Κατηγορία:Βασιλείς των Οδρυσών
Κότυς ΣΤ΄

Ο **Κότυς ΣΤ΄** ήταν βασιλιάς των Ασταίων και της Θράκης, 58 - 48 π.Χ. 

## Βίος
Γιος και διάδοχος τού Σαδάλα Α΄, αναφέρεται ως σύμμαχος τού Πομπήιου εναντίον τού Καίσαρα. Όταν έγινε βασιλιάς, έβαλε τον ανθύπατο Πείσωνα και δολοφόνησε όλους τους πρέσβεις των υπολοίπων Θρακικών φυλών, που βρίσκονταν στην Αυλή του.

Τον διαδέχθηκε ο γιος του Σαδάλας Β΄.

## Πηγές
* Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.Χ.*, Τυπογραφείο Αλευρόπουλου, Εν Αθήναις 1932, σελ. 71

Κατηγορία:Βασιλείς των Οδρυσών
Σώθιμος

Ο **Σώθιμος** ήταν βασιλιάς των Οδρυσών της Θράκης.

## Βίος
Βασίλευσε τον 1ο αι. π.Χ., ίσως το 93 π.Χ. Γιος και διάδοχός του ήταν ο Σαδάλας Α΄. Την εποχή του οι Ρωμαίοι άρχισαν να αναμιγνύονται στα εσωτερικά του κράτους των Οδρυσών.

## Πηγές
*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.χ.*, Τυπογραφείο Αλευρόπουλου, Εν Αθήναις 1932, σελ. 71
*Αχιλλέας Σαμοθράκης, Θρακικό λεξικό Λήμμα Σώθιμος

Κατηγορία:Βασιλείς των Οδρυσών
Αρχοντικό Λασσάνη

Το **Αρχοντικό Λασσάνη** βρίσκεται στην οδό Διογένους 1-3 στην Αθήνα (Πλάκα), απέναντι από τους Αέρηδες. Ανήκε στον Κοζανίτη λόγιο, φιλικό, αγωνιστή και πολιτικό Γεώργιο Λασσάνη (1793-1870). Έζησε σε αυτό μαζί με τη σύζυγό του Ευφημία Λιανοσταφίδα, γόνο πλούσιας αθηναϊκής οικογένειας. Ο γάμος τους συντελέστηκε στις 3 Νοεμβρίου 1834, έτος γύρω από το οποίο πρέπει να τοποθετηθεί και η ανέγερση της οικίας τους. Υπολογίζεται ότι οικοδομήθηκε μεταξύ των ετών 1833 και 1837.

Το Αρχοντικό Λασσάνη αποτελεί ένα από τα πρώτα δείγματα αθηναϊκής κατοικίας που κτίστηκαν στα χρόνια του Όθωνος. Μαζί με τις οικίες «του Αμβρόσιου Ράλλη και του Αντωνίου Δημητρίου, [...] του Νέγρη, του Βαλέττα, του Μανούση, του Φεράλδη, [...] του Βλαχούτση και του Ριζάρη» η κατοικία του ζεύγους Λασσάνη ξεχώριζε για την πολυτέλεια και την άνεσή της. Το κτίριο έχει αρμονικές αναλογίες, χωρίς εξωτερικά διακοσμητικά στοιχεία. Κατά τα πρότυπα των ιδιωτικών κατοικιών της εποχής διαθέτει εσωτερική αυλή.

Απέναντι από το αρχοντικό Λασσάνη στην Πλατεία Αέρηδων είναι και η οικία Χατζηκυριάκου, που διατηρεί στη σιδεριά του μπαλκονιού της τη χρονολογία που κτίστηκε, το 1843.

Σήμερα το αρχοντικό Λασσάνη στεγάζει το Μουσείο Ελληνικών Λαϊκών Μουσικών Οργάνων Φοίβου Ανωγειανάκη - Κέντρο Εθνομουσικολογίας, που ιδρύθηκε το 1991. Περιλαμβάνει τη συλλογή του μουσικολόγου Φοίβου Ανωγειανάκη από 1.200 ελληνικά λαϊκά μουσικά όργανα από το 18ο αιώνα ως τις ημέρες μας. Στον κήπο του μουσείου φιλοξενούνται συναυλίες παραδοσιακής μουσικής. 

## Παραπομπές

Κατηγορία:Διατηρητέα κτίρια στην Αθήνα
Κατηγορία:Πλάκα
Κατηγορία:Μουσεία στην Αθήνα

## Πηγές
* Μαργαρίτα Γραφάκου & Ελένη Μαΐστρου: *Αρχιτεκτονικός χαρακτήρας της Πλάκας*, Εφημ. Καθημερινή/Επτά Ημέρες, 23.6.1996.
* Μαρία Αυγούλη: *Τα μουσεία της Πλάκας*, Εφημ. *[[Η Καθημερινή]]* / Επτά Ημέρες, 23.6.1996
* Λίζα Μιχελή: * Η Αθήνα των Ανωνύμων*, Έκδ. ΔΡΩΜΕΝΑ, β' έκδοση, Αθήνα 1991
* *[[Πάπυρος Larousse Britannica]]*, λήμμα «Λασσάνης, Γεώργιος», τόμ. 37, Εκδόσεις Πάπυρος, Αθήνα 1996
Κατηγορία:Ιστορικές οικίες στην Αθήνα
Καύαρος

Ο **Καύαρος** ήταν ο ύστατος βασιλέας του κελτικού βασιλείου της Τύλιδας στη Θράκη από περίπου το 225 π.Χ. έως το 213 π.Χ.

## Βιογραφία
Σύμφωνα με τον Ζακ Λακρουά, το όνομά του στην κελτική γλώσσα σήμαινε « γίγαντας » (βλ. παλαιό ιρλανδικό *caur*, ουαλικό *cawr*).

Ο Έλληνας ιστορικός Πολύβιος ο οποίος τον ονομάζει βασιλέα των « Γαλατών της Θράκεις » επαινεί « τον ευγενή και πραγματικά βασιλικό χαρακτήρα του », ενώ τονίζει, επίσης, την δράση του για την « εξασφάλιση της ασφάλειας των εμπορικών πλοίων τα οποία εισέρχονταν εντός του Εύξεινου Πόντου ».

Προς το 220 π.Χ., ο Καύαρος αποτέλεσε τον κριτή σε αντιδικία μεταξύ της ελληνικής πόλεως του Βυζαντίου, η οποία του κατέβαλε φόρο υποτέλειας μεταξύ 3 και  χρυσών νομισμάτων, και του βασιλέα Προυσία Α΄ της Βιθυνίας.

Το βασίλειό του αφανίστηκε το 213 π.Χ., κατόπιν επιδρομής των Οδρυσσών ηγεμόνων της Θράκης οι οποίοι έσφαξαν τους Κέλτες, σύμφωνα με τον Πολύβιο (« Οι Γαλάτες έπεσαν με την σειρά τους, εμπρός στην υπεροχή των Θρακών, οι οποίοι δεν χαρίστηκαν σε κανέναν, εξολοθρεύοντας πλήρως την φυλή τους »).

Νομίσματα κομμένα από τον Καύαρο έχουν ανευρεθεί, ο οποίος έκοβε τετράδραχμα επάνω στα οποία παρουσιάζονταν ο Ηρακλής και ο Ζευς με την σημείωση στα ελληνικά « **ΒΑΣΙΛΕΩΣ ΚΑΥΑΡΟΥ** », καθώς και χάλκινα νομίσματα με αναπαραστάσεις του Απόλλωνα, του Ηρακλή και του Ερμή.

## Δείτε επίσης
* Κατάλογος βασιλέων της Θράκης

## Παραπομπές


## Πρωτογενείς πηγές
* Πολύβιος, *Ιστορίαι*.

## Δευτερογενείς πηγές
* Edouard Will, *Histoire politique du monde Hellénistique*, Annales de l’Est, Nancy, 1967, Τόμος Α΄ σελ. 37.
* Henri Hubert, *Les Celtes et la civilisation celtique*, Albin Michel, Paris, 1932, επανέκδοση 1973.

Κατηγορία:Γαλάτες (Μικρά Ασία)
Κατηγορία:Αρχαίοι μονάρχες
Παγκόσμιο Κύπελλο Καλαθοσφαίρισης Νεανίδων

Το **Παγκόσμιο Κύπελλο Καλαθοσφαίρισης Νεανίδων** (αγγλικά: *FIBA Under-19 Women's Basketball World Cup*) είναι μία διοργάνωση της παγκόσμιας καλαθοσφαίριση, την αιγίδα της οποίας έχει η FIBA. Στο παρελθόν λεγόταν *Παγκόσμιο Πρωτάθλημα Καλαθοσφαίρισης Νεανίδων*. Μετέχουν παίκτριες ηλικίας κάτω των 19 ετών.

Η εκδήλωση του 2019 πραγματοποιήθηκε στην Μπανγκόκ από τις 20 έως τις 28 Ιουλίου, με τους νικητές των ΗΠΑ, νικώντας την Αυστραλία 74-70 στον τελικό. Το χάλκινο μετάλλιο κέρδισε η Ισπανική ομάδα, με νίκη στο μικρό τελικό 58-52 έναντι του Βελγίου.

## Νικήτριες

## Πίνακας μεταλλίων

## Λεπτομέρειες επιδόσεων ανά χώρα (τελική κατάταξη)

## Παραπομπές


Κατηγορία:Παγκόσμιο Πρωτάθλημα Καλαθοσφαίρισης Γυναικών
Κομοντόριος

Ο **Κομοντόριος** ήταν Γαλάτης βασιλιάς του Γαλατικού βασιλείου της αρχαίας Θράκης.

Ήταν ο πρώτος ηγεμόνας των Γαλατών της Θράκης περίπου από το 279π.Χ. Οι Γαλάτες αποτελούσαν τμήμα του μεγάλου στρατού του Βρέννου που μετά την μάχη στους Δελφούς κατέφυγαν στην Θράκη , φτάνοντας εκεί δεν πέρασαν τον Βόσπορο αλλά κατέλαβαν την γύρω περιοχή και εγκαταστάθηκαν εκει. Πρωτεύουσα του βασιλείου κατέστησε την Τύλην σημερινό Τύλοβο που βρισκόταν στους πρόποδες του Αίμου. 

## Πηγές
*[...] [4,46] οὗτοι δ´ ἐκίνησαν μὲν ἅμα τοῖς περὶ Βρέννον ἐκ τῆς οἰκείας, διαφυγόντες δὲ τὸν περὶ Δελφοὺς κίνδυνον, καὶ παραγενόμενοι πρὸς τὸν Ἑλλήσποντον, εἰς μὲν τὴν Ἀσίαν οὐκ ἐπεραιώθησαν, αὐτοῦ δὲ κατέμειναν διὰ τὸ φιλοχωρῆσαι τοῖς περὶ τὸ Βυζάντιον τόποις. οἳ καὶ κρατήσαντες τῶν Θρᾳκῶν, καὶ κατασκευασάμενοι βασίλειον τὴν Τύλιν, εἰς ὁλοσχερῆ κίνδυνον ἦγον τοὺς Βυζαντίους. κατὰ μὲν οὖν τὰς ἀρχὰς ἐν ταῖς ἐφόδοις αὐτῶν ταῖς κατὰ Κομοντόριον τὸν πρῶτον βασιλεύσαντα [...] Πολύβιου Ιστορίαι 

Κατηγορία:Βασιλείς της αρχαίας Θράκης
Ροιμητάλκης Α΄

Ο **Ροιμητάλκης Α΄**  ήταν βασιλιάς των Σαπαίων Θρακών υποτελής στους Ρωμαίους από το 15 π.Χ. Έγινε βασιλιάς των Οδρυσών της Θράκης κατά την περίοδο 15 π.Χ - 12 μ.Χ. διαδεχόμενος τον ανιψιό του Ρησκούπορι Β΄ των Ασταίων.

## Βίος

Ο Ροιμητάλκης Α΄ ήταν γιος του Κότυ Β΄ των Σαπαίων και μεγαλύτερος αδελφός τού Ρησκούπορι Β΄ των Σαπαίων. Η αδελφή του είχε παντρευτεί τον Κότυς Ζ΄ των Ασταίων. Από τη σύζυγό του Πυθοδωρίδα Α΄ είχε γιο τον Κότυ Γ΄ (Σαπαίων). Ο Ροιμητάλκης Α΄ ήταν σύμμαχος των Ρωμαίων και πολέμησε στο πλευρό τού Οκταβιανού κατά τού Μάρκου Αντωνίου. Είχε πολιτογραφηθεί Αθηναίος πολίτης και διετέλεσε επώνυμος άρχοντας των Αθηνών. Ο επικυρίαρχος του ήταν ο πρώτος Ρωμαίος αυτοκράτορας Οκταβιανός Αύγουστος, ήταν απευθείας απόγονος του βασιλέως Ρησκούπορις Α΄ των Σαπαίων και μεσαίος γιος του βασιλέως Κότυς Β΄ των Σαπαίων. Ο μικρότερος αδελφός του ήταν ο Ρησκούπορις Β΄ των Σαπαίων και η αδελφή του παντρεύτηκε τον 
Κότυς Α΄ των Σαπαίων. Πολέμησε στο πλευρό του του Οκταβιανού Αυγούστου κατά τού Μάρκου Αντωνίου, είχε πολιτογραφηθεί Αθηναίος πολίτης και διετέλεσε επώνυμος άρχοντας των Αθηνών.

Όταν οι Βησσοί Θράκες εξεγέρθηκαν κατά των Θρακών συμμάχων των Ρωμαίων, ο αρχηγός των Βησσών Βολογάσης νίκησε σε μάχη και σκότωσε τον Κότυ Ζ΄ το 48 π.Χ. Στους Ασταίους τον διαδέχθηκε ο γιος τού Κότυ Ζ΄, Ρησκούπορις Β΄ (Ασταίων) και ο Ροιμητάλκης Α΄ ανέλαβε την κηδεμονία του, ως θείος του. Όταν ο Ρησκούπορις Β΄ απεβίωσε, τον διαδέχθηκε ο Ροιμητάλκης Α΄ ως βασιλιάς και των Ασταίων. Κατά τη βασιλεία του επαναστάτησαν πολλές θρακικές φυλές εναντίον των Ρωμαίων και πολιόρκησαν τη Φιλιππούπολη, όπου είχε βρει καταφύγιο και ο Ροιμητάλκης Α΄. Τελικά κατάφερε να διαφύγει, ενώ η εξέγερση καταπνίγηκε από τους Ρωμαίους. Μετά τον θάνατό του, ο Οκταβιανός Αύγουστος μοίρασε το βασίλειο εκείνου ανάμεσα στον γιο εκείνου Κότυ Γ΄ (Σαπαίων) και τον αδελφό εκείνου Ρησκούπορι Β΄ (Σαπαίων). Είχε κόψει νομίσματα με τη μορφή του και την επιγραφή *ΒΑΣΙΛΕΩΣ ΡΟΙΜΗΤΑΛΚΟΥ* στον εμπροσθότυπο. Στο οπισθότυπο έφεραν την κεφαλή του Οκταβιανού με την επιγραφή *ΚΑΙΣΑΡΟΣ ΣΕΒΑΣΤΟΥ*.

## Παραπομπές



## Πηγές

*Κωνσταντίνος Κουρτίδης: *Ιστορία της Θράκης από των  αρχαιοτάτων χρόνων μέχρι του 54 μ.Χ.*, Τυπογραφείο Αλευρόπουλου, Εν Αθήναις 1932, σελ. 72-73

Κατηγορία:Βασιλείς των Οδρυσών
Κύπελλο Εθνών Ωκεανίας 2008

Το **[[Κύπελλο Εθνών Ωκεανίας]]** το 2008 ήταν η όγδοη έκδοση από του Κυπέλλου Εθνών Ωκεανίας, και το πρώτο σε μια νέα μορφή που εισήχθη. Οι αγώνες ήταν διπλοί , μια φορά στο γήπεδο της μιας ομάδας και μετά στης άλλης. Η πρωταθλήτρια του 2004, Αυστραλία δεν συμμετείχε μετά την έξοδο από την Ποδοσφαιρική Συνομοσπονδία Ωκεανίας για την Ασιατική Ποδοσφαιρική Συνομοσπονδία, καθώς και για πρώτη φορά από το 1996 Κύπελλο Εθνών Ωκεανίας , δεν καθορίστηκε χώρα διεξαγωγής. Σε αντίθεση με το Κύπελλο Εθνών Ωκεανίας 2004,  όπου είχαν συμμετάσχει δέκα ομάδες από την Ποδοσφαιρική Συνομοσπονδία Ωκεανίας, στο  τουρνουά του 2008 θα Συμμετέχουν μόλις τέσσερις ομάδες. 

Το κύπελλο κέρδισε η Νέα Ζηλανδία, που κατά συνέπεια προκρήθηκε για το Κύπελλο Συνομοσπονδιών 2009 στη Νότια Αφρική.

## Πρόκριση
Οι τέσσερεις χώρες που προκρίθηκαν είναι:

*  (αυτόματη πρόκριση)
*  (χρυσό μετάλλιο στους Αγώνες Ειρινικού Ωκεανού 2007)
*  (ασημένιο μετάλλιο στους Αγώνες Ειρινικού Ωκεανού 2007)
*  (χάλκινο μετάλλιο στους Αγώνες Ειρινικού Ωκεανού 2007)

## Αποτελέσματα

----



----



----

----

----



----


 
----


### Σημειώσεις


**Πρωταθλητής**

## Σκόρερς
Μπήκαν συνολικά 39 γκολ σε 12 αγώνες. Ακολουθεί λίστα των σκόρερς.

;1 γκολ
*  Σαλές Κουμαρ
*  Βαλέριο Νβάτου
*  Πατρίκ Ντιαίκ
*  Ραμόν Ντζαμαλί
*  Ραμόν Γκζαμασί
*  Μαέλ Κοντρ
*  Μάριους Μαπού
*  **[[Τζέρεμυ Κρίστι]]**
*  **[[Μπεν Σιγκμουντ]]**
*  **[[Ίβαν Βίσελιτς]]**
*  Ντέρεκ Μάλας
*  Εττιέν Μέρμερ
*  Ζαν Νάκο Ναπραπώλ

## Αναφορές



Κατηγορία:Κύπελλο Εθνών Ωκεανίας
Μάχη στις Κυνός Κεφαλάς

Το λήμμα **Μάχη στις Κυνός Κεφαλαί** μπορεί να αναφέρεται σε ένα από τα παρακάτω ιστορικά γεγονότα:

*Μάχη των Κυνός Κεφαλών (364 π.Χ.), ανάμεσα στους Θηβαίους και τον τύραννο των Φερρών, Αλέξανδρο.
*Μάχη των Κυνός Κεφαλών (197 π.Χ.), ανάμεσα στους Μακεδόνες και τους Ρωμαίους.
Λυκούργος ο Δρύαντος

Ο **Λυκούργος** ήταν μυθικός βασιλιάς της αρχαίας Θράκης.

Ήταν γιος του Δρύαντος ή κατά άλλη εκδοχή του Άρη. Κατά μια εκδοχή του μύθου ήταν βασιλιάς των Ηδωνών που κατοικούσαν δίπλα στον Στρυμόνα. Κάποτε πέρασε από τη χώρα του ο θεός Διόνυσος και ο Λυκούργος τον έδιωξε και φυλάκισε τους συνοδούς του, Βάκχες και Σάτυρους . Ο Διόνυσος τους ελευθέρωσε και μανία κατέλαβε τον Λυκούργο που με τσεκούρι διαμέλισε ένα κλήμα αμπέλου. Ο Διόνυσος τότε άφησε χρησμό αν δεν θανατωθεί ο Λυκούργος δεν θα ξαναφυτρώσει άμπελος στην χώρα των Ηδωνών όπως κι δεν ξαναφύτρωσε. Οι Ηδωνοί οδήγησαν τον Λυκούργο στο Παγγαίο και τον άφησαν να τον φάνε οι ίπποι για να εξυμνήσουν τον Διόνυσο. 

Κατά άλλη εκδοχή του μύθου Ο Λυκούργος ήταν βασιλιάς στον Ελλήσποντο, σε περιοχή που κατοικούσαν οι Κίκονες, φτάνοντας κάποτε εκεί ο Διόνυσος με την συνοδεία του ο Λυκούργος τους επιτέθηκε στην Νυσίη σκοτώνοντας πολλούς προκαλώντας το μίσος των θεών και ο Δίας τον τύφλωσε.

## Πηγές


Κατηγορία:Μυθικοί βασιλείς της Θράκης
Το διάλειμμα (τηλεοπτική σειρά)

***Το διάλειμμα*** (αγγλ. **Recess**) είναι αμερικανική τηλεοπτική σειρά κινουμένων σχεδίων, παραγωγής Walt Disney Television Animation. Η σειρά περιστρέφεται γύρω από τις σχολικές περιπέτειες μίας παρέας μαθητών, του Τι Τζέι και των φίλων του Βινς, Σπινέλι, Γκρέτσεν, Μάικυ και Γκας. Η σειρά πρωτοκυκλοφόρησε το 1997 από το κανάλι ABC και το Disney Channel. Στην Ελλάδα έχει προβληθεί από την κρατική τηλεόραση και το ελληνικό Disney Channel.

## Διανομή

* Βούλα Κώστα ως Τι-Τζέι
* Κατερίνα Γκίργκις ως Γκρέτσεν
* Χρήστος Αχλαδιώτης / Χρυσούλα Παπαδοπούλου ως Μάικι
* Σταμάτης Τσάκωνας / Γιώτα Μηλίτση ως Γκας
* Ινώ Μενεγάκη ως Βινς
* Βαλέρια Κουρούπη ως Σπινέλι
* Τάσος Κωστής ως διευθυντής Πρίκλι

## Παραπομπές

## Εξωτερικοί σύνδεσμοι
*
*

Κατηγορία:Αμερικανικές τηλεοπτικές σειρές κινουμένων σχεδίων
Κατηγορία:Τηλεοπτικές σειρές παραγωγής Disney Television Animation
Κατηγορία:Τηλεοπτικά προγράμματα που έγιναν ταινίες
Πόλτυς

Στην Ελληνική μυθολογία ο **Πόλτυς** ήταν μυθικός βασιλιάς της Αίνου στην αρχαία Θράκη.

Γιος του Ποσειδών και αδελφός του Σαρπηδόνα ήταν βασιλιάς της πόλης Αίνου που ονομάστηκε *Πολτυβία* από το όνομα του. Περνώντας ο Ηρακλής από τη Θράκη γυρίζοντας από τις Αμαζόνες με τη ζώνη της Ιππολύτης, σκότωσε τον αδελφό του Σαρπηδόνα σαν υβριστή και από τότε η ακτή ονομάστηκε Σαρπηδονία. Μετά ο Ηρακλής πέρασε στη Θάσο που κατοικούνταν από Θράκες τους υπέταξε και την έδωσε στον Ανδρόγεω. 

## Παραπομπές

Κατηγορία:Μυθικοί βασιλείς της Θράκης
Οικία Φίνλεϊ

Η **Οικία του Φίνλεϊ**, που ανακαινισμένη σώζεται μέχρι σήμερα, βρίσκεται στη διασταύρωση των οδών Κέκροπος 8 και Θουκυδίδου στην Αθήνα (Πλάκα). Ανήκε στον Σκωτσέζο ιστορικό της Ελληνικής Επανάστασης του 1821 Τζορτζ Φίνλεϊ (George Finlay, 1799 - 1875), ο οποίος έλαβε μέρος στην Ελληνική Επανάσταση, ακολουθώντας τον Λόρδο Βύρωνα στην Ελλάδα. Έζησε στην Ελλάδα μέχρι το θάνατό του.

Στα 1834, ο Φίνλεϊ σε μια επιστολή σε φίλους του έγραφε *"Αι Αθήναι είναι ένα μεγάλο χωριό και κατέχουν τόσο χώρο, που θα μπορούσε να περιλάβει, αν πάρουμε υπ' όψει την πυκνότητα του πληθυσμού των ευρωπαϊκών πόλεων, 25.000 κατοίκους. Έχουν πολλούς ελικοειδείς δρομάκους, από καμιά όμως δεν διασχίζονται οδό κατάλληλη για οχήματα. Ένας μόνον σχεδόν δρόμος υπάρχει, αλλά και αυτός ξεκινά από το [[Θησείο]] και φθάνει στο σπίτι του [[Βοεβόδας|βοεβόδα]] (Μεγάλο Κονάκι) και από κεί στην [[Πύλη του Αδριανού]]". *

Αυτή ήταν η εικόνα της Αθήνας στα 1834, όταν άρχισε να διαμορφώνεται το οικιστικό περιβάλλον της Πλάκας με τις πρώτες ιδιωτικές κατοικίες. Η Πλάκα του 1833-34 ήταν η πιο κεντρική συνοικία της Αθήνας. Η οδός Αδριανού, που άρχιζε από την πλατεία του Αγίου Φιλίππου και κατέληγε στην Πύλη του Αδριανού, ήταν τότε ο πιο κεντρικός και πιο πολυσύχναστος δρόμος.

Τα σπίτια που κτίζονταν στην Πλάκα από το 1832 και στα επόμενα χρόνια της οθωνικής Αθήνας, όπως το αρχοντικό των Μπενιζέλων, η οικία Τσωρτς, η οικία Κλεάνθη - Σάουμπερτ, το αρχοντικό Λασσάνη και άλλα, ακολουθούν την ίδια ρυθμολογία και αρχιτεκτονική φυσιογνωμία, με κεραμοσκεπές, παραστάδες, κυμάτια και ακροκέραμα. Εκείνη την εποχή, μαζί με τους Έλληνες, πολλοί ξένοι αγοράζουν μεγάλες εκτάσεις, είτε για εκμετάλλευση είτε για να οικοδομήσουν τα σπίτια τους.

Ανάμεσα σ' αυτά τα πρώτα σπίτια της Πλάκας ήταν το σπίτι του Αμερικανού ιεραπόστολου Ιωνά Κινγκ (1792 - 1869) στη γωνία των οδών Αδριανού και Σχολείου, σε σχέδια του διάσημου Μακεδόνα αρχιτέκτονα της οθωνικής εποχής Σταμάτη Κλεάνθη, το οποίο φιλοξένησε για πολλές δεκαετίες τον Φίνλεϊ. Σ' αυτό το σπίτι της οδού Αδριανού (που δεν υπάρχει σήμερα) γράφτηκαν τα περισσότερα από τα ιστορικά βιβλία του Φίνλεϊ *Η Ελλάδα υπό τους Ρωμαίους, Η ιστορία της Βυζαντινής και Ελληνικής Αυτοκρατορίας* και το κλασικό έργο του *Η ιστορία της Ελληνικής Επαναστάσεως* (1861).

Η Οικία Φίνλεϊ της οδού Κέκροπος 8 θεωρείται κτίσμα της Τουρκοκρατίας, το οποίο επισκευάστηκε από τον Φίνλεϊ το 1835 και όπου έζησε μέχρι το θάνατό του το 1875. Το 1972, όπως αναγράφεται σε εντοιχισμένη μαρμάρινη πλάκα, το σπίτι του Φίνλεϊ φιλοξένησε τη Σωτηρία Μπέλλου και την ορχήστρα της.

## Πηγές
* Χρ. Εμ. Αγγελομάτης, *"*Το Σπίτι του Φίνλαιη*"*, περ. *[[Νέα Εστία]]*, τεύχος 222/1936.
* Γιάννης Καιροφύλας, *Η Αθήνα και οι Αθηναίοι*, τόμ. Α', γ' έκδοση, Εκδόσεις Φιλιππότη, Αθήνα 1983.
* Μαργαρίτα Γραφάκου & Ελένη Μαΐστρου, *"*Αρχιτεκτονικός χαρακτήρας της Πλάκας", Εφημ. *[[Η Καθημερινή]]* / Επτά Ημέρες, 23.6.1996.

Κατηγορία:Νεοκλασικά κτίρια της Αθήνας
Κατηγορία:Πλάκα
Μαύροβο (πόλη)

Το **Μαύροβο** (, , μεταφράζεται ως Μαύρος Αγρός) είναι χωριό και τουριστικό θέρετρο στην ορεινή περιοχή της βορειοδυτικής Βόρειας Μακεδονίας. Υπάγεται στον δήμο Μαυρόβου και Ρόστουσας και κατά την απογραφή του 2002 είχε 166 κατοίκους.
left|thumb|200px|Πανοραμική εικόνα του Μαύροβου και της τεχνητής λίμνης το χειμώνα.
right|thumb|200px|Πανοραμική εικόνα του Μαύροβου και της τεχνητής λίμνης το καλοκαίρι.
[left|thumb|200px|Η «βυθισμένη» [Εκκλησία του Αγίου Νικολάου (Μαύροβο)|Εκκλησία Αγίου Νικολάου στην τεχνητή Λίμνη Μαύροβο (2007). Ανάλογα με την στάθμη της λίμνης, η εκκλησία είναι είτε μερικώς βυθισμένη στο νερό, είτε στην επιφάνεια της γης.]]  

Το Μαύροβο είναι τουριστικός προορισμός καθόλη τη διάρκεια του χρόνου, εξαιτίας του χιονοδρομικού κέντρου Ζάρε Λαζαρέφσκι, του εθνικού πάρκου και της τεχνητής λίμνης. Είναι μια περιοχή που φημίζεται για το φυσικό της κάλλος, τη θέα, τη λίμνη αλλά και ορεινούς λόφους από όπου κανείς μπορεί να δει το πανόραμα του όρους  *[[Μπίστρα]]*. Όλο το τουριστικό συγκρότημα διαθέτει πολλά ξενοδοχεία με υποδομή  1200 κλινών αλλά και πάνω από 1000 βίλλες, εστιατόρια και μαγαζιά. Η περιοχή του  Μαύροβο φιλοξενεί τουρνουά  σκι  και άλλες αθλητικές δραστηριότητες.  Οι κορυφές του βόρειου τμήματος του όρους Μπίστρα: Ρούσινο Βουνό, Σουλτανίτσα και Σάνδακτας, έχουν καλές συνθήκες για χειμερινές αθλητικές δραστηριότητες.

Η Εκκλησία Αγίου Νικολάου Λέτεν, η οποία χτίστηκε το 1850, βυθίστηκε κάτω από τα νερά της τεχνητής λίμνης λόγω της κατασκευής του τεχνικού φράγματος το 1953, όμως εξαιτίας της ξηρασίας κατά τον 21ο αιώνα έχει κατά μεγάλο μέρος επανεμφανιστεί.

## Παραπομπές


## Πηγές
* Κρατική Υπηρεσία Στατιστικής της ΠΓΔΜ, Απογραφή 2002

## Εξωτερικοί σύνδεσμοι
* 
* Ιστοσελίδα για σκί στο Μαύροβο. 
* Άρθρο στην εφημερίδα "Το Βήμα" για το Μαύροβο, Οχρίδα και Πρέσπα (16/2/1997).

Κατηγορία:Χωριά της Βόρειας Μακεδονίας
Κατηγορία:Περιφέρεια Πόλογκ
Duffy (τραγουδίστρια)

Η **Ντάφυ** (αγγλικά: Amie Ann Duffy, 23 Ιουνίου 1984) είναι Ουαλή τραγουδίστρια, τραγουδοποιός και ηθοποιός. Έγινε παγκοσμίως γνωστή από τον πρώτο της δίσκο με τίτλο *Rockferry *και  συγκεκριμένα με το τραγούδι *Mercy*. Μόνο στη Μεγάλη Βρετανία πούλησε περίπου 2 εκατομμύρια δίσκους, ενώ παγκοσμίως περίπου 6 εκατομμύρια. Το 2008, η Ντάφι κέρδισε το Βραβείο Γκράμι στην κατηγορία για τον καλύτερο ποπ δίσκο, ενώ είχε προταθεί για άλλα δύο.
 
## Βιογραφία
Η Ντάφι γεννήθηκε στις 23 Ιουνίου του 1984. Έχει μια δίδυμη αδερφή, την Κέιτι Ανν και μια μεγαλύτερη αδερφή, την Κέλλυ. Ξεκίνησε να τραγουδά στην ηλικία των 6 ετών, ενώ οι γονείς της πήραν διαζύγιο όταν ήταν δέκα ετών. Το 1998, σε ηλικία 13 ετών, αποκαλύφθηκε πως η πρώην σύζυγος του πατριού της προσέλαβε έναν πληρωμένο δολοφόνο προκειμένου να τον σκοτώσει. Αυτό το γεγονός, όπως λέει και η ίδια, στιγμάτισε τη ζωή της. Το 2003, έλαβε μέρος σε έναν διαγωνισμό ταλέντων στην Ουαλία και, τελικά, παρόλο που θεωρούνταν ως το φαβορί, βγήκε δεύτερη. Το 2004, η Ντάφι συναντήθηκε με τον πρώην κιθαρίστα των Suede, Μπέρναρντ Μπάτλερ. Στις 23 Νοεμβρίου 2007, η Ντάφι υπέγραψε με την A&M Records και, ύστερα από πολλές τηλεοπτικές εμφανίσεις, αναγνωρίστηκε το ταλέντο της. Στις 3 Μαρτίου 2008, η Ντάφι κυκλοφόρησε τον πρώτο της δίσκο με τίτλο *Rockferry*, ο οποίος σημείωσε μεγάλη εμπορική επιτυχία. Το 2009, η Ντάφι κέρδισε 3 Brit Awards. Τέλος, την ίδια χρονιά ερμήνευσε το τραγούδι *Smoke Without Fire* για τη ταινία «Μια κάποια εκπαίδευση».

## Δισκογραφία
* *[[Rockferry]]* (2008)
* *[[Endlessly]]* (2010)

## Παραπομπές


## Εξωτερικοί σύνδεσμοι
* 
* Επίσημη ιστοσελίδα
* Ντάφυ στο Allmusic
* Ντάφυ στο Instagram

Κατηγορία:Ουαλοί τραγουδιστές
Κατηγορία:Ουαλοί μουσικοί
Κατηγορία:Ποπ μουσικοί
Κατηγορία:Ουαλές ηθοποιοί κινηματογράφου
Κατηγορία:Νικητές Ivor Novello Awards
Ιντερφερόνη

Με το γενικό όνομα **ιντερφερόνη** φέρεται μια ομάδα από πρωτεΐνες που παράγονται και αποδεσμεύονται από τα κύτταρα των περισσότερων σπονδυλωτών αντιδρώντας στην παρουσία παθογόνων μικροοργανισμών – ιών, μικροβίων ή παρασίτων - καθώς και στην παρουσία κυτταρικών όγκων. Επιτρέπουν την επικοινωνία μεταξύ των κυττάρων ώστε να δραστηριοποιούνται οι προστατευτικές άμυνες του ανοσοποιητικού συστήματος και να εξαλείφουν τα παθογόνα ή τα καρκινικά κύτταρα. Οι ιντερφερόνες ανήκουν στη μεγάλη κατηγορία των γλυκοπρωτεϊνών  που είναι γνωστές ως *[[κυτοκίνες]]*.

## Εξωτερικοί σύνδεσμοι
* 

Κατηγορία:Κυτοκίνες
Κατηγορία:Αντιιικά φάρμακα
Μουσταφά Ρακίμ

Ο **Μουσταφά Ρακίμ** (τουρκ. Mustafa Rakim, γ. Ούνιε, 1171/1758, θ. Ισταμπούλ, 1241/1826) ήταν Οθωμανός καλλιγράφος και ζωγράφος. 

## Βιογραφία
Σε νεαρή ηλικία εγκαταστάθηκε στην Κωνσταντινούπολη, όπου έζησε με τον αδελφό του, Ισμαΐλ Ζουχντί (θ. 1806), ο οποίος υπήρξε επίσης δάσκαλός του στην καλλιγραφική τέχνη, όπως και ο Ουτσουντσού Ντερβίς Αλί (θ. 1200/1786). Διορίστηκε από τον σουλτάνο Σελίμ Γ' (ηγ. 1789-1807) καθηγητής (τουρκ. *müderris*) και υπεύθυνος για το σχεδιασμό τουρά, μετά από επίσημη ακρόαση κατά την οποία φιλοτέχνησε μια προσωπογραφία του σουλτάνου. Υπήρξε δάσκαλος του Μαχμούτ Β' (ηγ. 1808-39) και έλαβε τιμητικά τον τίτλο του καντή (τουρκ. *kadi*), δηλαδή του ιεροδικαστή, της Σμύρνης. Υπηρέτησε σε υψηλές θέσεις της αυτοκρατορίας και το 1238/1823 έγινε ανώτατος δικαστής (τουρκ. *kadiasker*) της Ανατολίας. 

Τόσο ο ίδιος, όσο και ο αδελφός του, θεωρείται πως απελευθέρωσαν την ισλαμική καλλιγραφία από τους κανόνες του Χαφίζ Οσμάν. Ο Ρακίμ διακρίθηκε στις γραφές τζελί σουλούς (τουρκ. *celî sülüs*), σουλούς (τουρκ. *sülüs*) και νεσίχ (τουρκ. *nesih*), τις οποίες εξέλιξε περισσότερο από κάθε άλλο καλλιγράφο, τόσο σε επίπεδο απεικόνισης των γραμμάτων όσο και συνολικά στο σχεδιασμό περίτεχνων συνθέσεων. Το καλλιγραφικό έργο του περιλαμβάνει μια πολύ γνωστή μπασμάλα (αραβ. *basmala*) στο σχήμα πελαργού, καθώς και επιγραφές στο εσωτερικό του μαυσωλείου της μητέρας του σουλτάνου Μουσταφά Δ' στην Ισταμπούλ. Φιλοτέχνησε πολλές καλλιγραφικές συνθέσεις, μικρής και μεγάλης κλίμακας. 

Σύμφωνα με την επιθυμία του, τάφηκε κοντά σε σχολείο που φέρει το όνομά του, στη συνοικία Καραγκιουμρούκ της Κωνσταντινούπολης.  

## Παραπομπές


## Πηγές
*Walter B. Denny. "Mustafa Raqim." Grove Art Online. Oxford Art Online. 30 Dec. 2009
*M. Ugur Derman, *Masterpieces of Ottoman Calligraphy*, κατάλογος έκθεσης Μουσείου Sakıp Sabancı, 2004
*Annemarie Schimmel, *Calligraphy & Islamic Culture*, I.B. Tauris & Co Ltd, 1990

Κατηγορία:Τούρκοι ζωγράφοι
Κατηγορία:Οθωμανοί καλλιγράφοι
Τσαϊτγκάιστ

**Τσαϊτγκάιστ** (γερμανικά: *Zeitgeist*, ετυμ.: zeit: χρόνος, geist: πνεύμα) είναι το γενικό πολιτιστικό, πνευματικό, ηθικό ή και πολιτικό κλίμα μέσα σε ένα έθνος ή ακόμη και σε συγκεκριμένες ομάδες, παράλληλα με τη γενική ατμόσφαιρα, τα ήθη και την κοινωνικοπολιτιστική κατεύθυνση ή διάθεση μιας εποχής (παρόμοια με την αγγλική λέξη *mainstream* ή *trend*).

## Προέλευση
Η έννοια του Zeitgeist χρονολογείται από τον Γιόχαν Γκότφριντ Χέρντερ και άλλους Γερμανούς ρομαντικούς όπως ο Κορνήλιος Γιάγκντμαν, αλλά είναι περισσότερο γνωστή σε σχέση με τη φιλοσοφία της ιστορίας του Χέγκελ. Το 1769 ο Χέρντερ έγραψε μια κριτική για το έργο *Genius seculi* του φιλολόγου Christian Adolph Klotz και εισήγαγε την λέξη Zeitgeist στα γερμανικά ως μετάφραση του genius seculi [στα λατινικά genius (πνεύμα φύλακας) και saeculi (του αιώνα)].

Οι Γερμανοί ρομαντικοί συνήθως προσπαθούσαν να μειώσουν το παρελθόν ως αποστάγματα και αντιμετώπιζαν το Zeitgeist ως ιστορικό χαρακτήρα από μόνο του, παρά μια γενικευμένη περιγραφή για την εποχή.

## Δείτε επίσης
* Μιμίδιο

Κατηγορία:Φιλοσοφικές έννοιες
Κατηγορία:Φιλοσοφία της ιστορίας
(65407) 2002 RP120

**(65407) 2002 RP<sub>120</sub>** 


Ανακάλυψη

Ανακαλύφθηκε από LONEOS 

Ανακαλύφθηκε στις 4 Σεπτεμβρίου 2002

Χαρακτηριστικά τροχιάς

Αφήλιο 105,265 ΑΜ

Περιήλιο 2,469 ΑΜ)

Ημιάξονας τροχιάς 53,867 ΑΜ)

Εκκεντρότητα 0,9542

Περίοδος περιφοράς 144.406 ημέρες  (395,4 χρόνια)

Κλίση 119,227° ως προς την Εκλειπτική 

Μήκος του ανερχόμενου σημείου 39,07° 

Όρισμα του περιηλίου 357,78° 

Φυσικά Χαρακτηριστικά

Διαστάσεις  14,6  km 

Αστρονομική περίοδος περιστροφής 200 h 

Λευκαύγεια 0,098 

Απόλυτο μέγεθος 12,113 



Το **(65407) 2002 RP<sub>120</sub>** είναι ένας δαμοκλοειδής αστεροειδής με διάμετρο περίπου 14,6 χιλιόμετρα. Το περιήλιό του βρίσκεται στην Κυρίως Ζώνη Αστεροειδών, ενώ το αφήλιό του στον διασκορπισμένο δίσκο, σε απόσταση 105,3 ΑΜ. Ανήκει σε μία ομάδα αστεροειδών με ανάδρομη τροχιά, και είναι το δεύτερο από τα δύο αριθμημένα μέλη αυτής της ομάδας (το άλλο είναι η 20461 Διόρετσα). Έχει γκριζωπό χρώμα (φάσμα BR=1,33). Ανακαλύφθηκε στις 4 Σεπτεμβρίου 2002.

## Παραπομπές


## Εξωτερικοί σύνδεσμοι
* Orbital simulation from JPL (Java) / Horizons Ephemeris

Κατηγορία:Δαμοκλοειδείς αστεροειδείς
Κατηγορία:Μεταποσειδώνια αντικείμενα
Λεβεδοντία

Η **Λεβεδοντία** ήταν αρχαία ελληνική αποικία στην Ταρρακωνησία. 

Κτίστηκε από Ίωνες αποίκους, προερχομένους πιθανότατα από την ιστορική Λέβεδο της παραλιακής Ιωνίας (η ελληνιστική Πτολεμαΐς). Οι Ίβηρες Εδετανοί στην περιοχή που κτίστηκε η πόλη εναρμονίστηκαν με το εκεί ελληνικό στοιχείο. Από την προρρωμαϊκή και ρωμαϊκή εποχή σώζονται αμφορείς και ακροκέραμα από ψημένο πηλό με γυναικεία μορφή. Ως ελληνική αποικία, ανέπτυξε πλούσιο το εμπόριο. 

Στην θέση της αρχαίας ελληνικής πόλης βρίσκεται η σημερινή ισπανική πόλη Λ' Αμπόλλα, κοντά στην Ταρραγόνα.

## Πηγές
* http://www.ampolla.org/eng/historia.asp 

Κατηγορία:Αρχαίες ελληνικές αποικίες στην Ιβηρική Χερσόνησο
Κατηγορία:Αρχαίες πόλεις της Ισπανίας